A pályán kívül is van mit tanulnunk a skótoktól. A magyar válogatott ellen kedd este barátságos mérkőzést játszó skót válogatott szurkolói 5 000 fontos, azaz 1,7 millió forintos adománnyal támogatták a VIII. kerületi Wesley János Óvodát.

Az adományt ünnepélyes keretek között Iain Lindsay brit nagykövet adta át a mérkőzés napján. „Nagyon örülök, hogy a Tartan Army Sunshine Appeal ilyen sok pénzt gyűjtött a VIII. kerületi Wesley János Óvoda felújítására. Ezzel a gesztussal Budapesten is továbbviszik a skót nagylelkűség hagyományát, ami egészen a 19. század közepéig nyúlik vissza. Gratulálok a skót szurkolóknak!” – nyilatkozta Iain Lindsay.

A skót nemzeti válogatott szurkolói Magyarországra érkezésük előtt tanácsot kértek a brit nagykövettől, valamint két hazánkban is működő skót szervezet vezetőjétől, és mindhárman egyetértettek abban, hogy az óvodasegítő programot javasolják támogatásra.

Fotó: Tartan Army Sunshine Appeal

Az összeget az óvodában az egyik csoportszoba felújítására, és az oda szükséges eszközök beszerzésére fordítják. Az óvoda és a gyűjtést szervező jótékonysági szervezetek további támogatókat várnak az öltözők és a kicsik csoportszobájának renoválására is.

A skót Tartan Army Sunshine Appeal kifejezetten arra a célra alapították, hogy azokban az országokban, ahol a skót nemzeti válogatott játszik, gyermekekkel foglalkozó kezdeményezéseket támogasson. A magyarországi adományozás sorrendben a 66. támogás a kezdetek óta.